**Lars Harald Storebø** (født 28. mai 1969 i Sandefjord) er en norsk låtskriver/artist, skribent og lektor i filologi.

Storebø debuterte som artist med de tre singlene «Sitte her» (15. november 2013), «Ved Wergelandsveien» (15. januar 2014) og «Seilergutten» (15. mars 2014). Han brukte i alt to år på å produsere albumet *Byens Blodige Blues* som kom ut høsten 2014. Albumet ble produsert av Ingar Helgesen og Morten F. Augustinius og under innspillingen bidro musikerne Trond Lien, Per Hillestad, Freddy Holm og Gjermund Silset. Høsten 2017 ga han ut singelen «Mare Nostrum», som han våren etter fulgte opp med singelen «Stornoway». Høsten 2018 ga han ut sitt andre album, *Flukt og avskjed,* denne gang med musikerne Freddy Holm og Thor-Erik Fjellvang. Plata inneholder to versjoner av låten "Kast den første steinen", som er en kommentar tll metoo-debatten i 2017-2018, i tillegg til låter som "Trio i Tallinn", "Innlandsisen", "Skrangletoget", "I en liten by ved havet", "Den siste natten" og de to singlene «Mare Nostrum» og «Stornoway». I mai 2021 gav Storebø ut singelen "Alle kom vi langveisfra", produsert av Morten Fjøss Augustinius på NorthPop/Nobel Records.

  

I juni 2022 utkom EP'en *Roadmovie* på FaJo Music, spilt inn i Kleiva studio i Halden og Nobel studio på Ulvøya og er produsert av Freddy Holm og Morten Fjøss Augustinius. *Roadmovie* drar musikken i en slags Springsteen – retning, mer fengende, pop’ete låter med velklingende pianoanslag og smektende koring, som en effektiv kontrast til Lars Harald Storebøs dype bassrøst.

Her fins tekster om å være på veien, på vei mot noe, men også med dypdykk bakover til et studium av kvinnen som femme fatale i «I et liv, i en annen tid, et annet sted». Åpningssporet «En fremmed sjekker inn» er dyp, tung, gåtefull pianolåt om en litt bortkommen gjest i et sjømannshotell – lydbildet her kan kanskje vekke assosiasjoner til Pink Floyd. Tittelsporet «Roadmovie» er fengende, drivende, med radiohitpotensial. Det samme gjelder «Whiskypresten» - om en katolsk prest som tyr til flaska i en verden der han blir jaget og drevet på flukt i et land der kommunistiske krefter bryter ned enhver form for motstand.  Finnes det noe håp igjen? Hvor skal han vende seg? Det finnes linjer herfra til den pågående krigen i Ukraina – som også er tema mer direkte i «Mariupol», en liten låt som ble til underveis i innspillingsperioden. «Brev fra Riveriaen» er mer nedpå, der akustisk gitar og bass er drivende elementer, om en mann som skriver brev til en kvinne han er helt ødelagt av lengsel etter. Hun er hans «maisol i et septemberliv.» Hele universet er en slags musikkens film noir – tekstene driver fram bilder i svart/hvitt, om veier, en fremmed på en evig reise, hotellbarer, bartendere, svarte flygler og den lange, kronglete veien nedover til Gud vet hvor. Freddy Holm trakterer her både diverse strengeinstrumenter, piano, moog, bass -  i tillegg til produksjon og teknikk. Trommer er lagt på av Geir Johansen.

Diskografi
----------

### Soloalbum

* *Byens blodige blues* (Nobel Records, 2014)
* *Flukt og Avskjed* (2018)
* *Roadmovie* (2022)

### Solosingler

* *Sitte her* (15. november 2013)
* *Ved Wergelandsveien* (15. januar 2014)
* *Seilergutten* (15. mars 2014)
* *Mare nostrum* (23. november 2017)
* *Stornoway* (22. mars 2018)
* *Alle kom vi langveisfra* (15.mai 2021)

Referanser
----------

1. ↑  Anmeldelse på viser.no: *Lars Harald Storebø - Byens Blodige Blues (2013)*

2.
3.

Eksterne lenker
---------------

* Offisielt nettsted
* «Lars Harald Storeboe - Nobel Records». *www.nobelrecords.no* **(engelsk)**. Arkivert fra originalen 14. oktober 2017. Besøkt 13. oktober 2017.